פירוש נוסף ערך זה עוסק ברב, שליח חב"ד, ופרופסור. אם התכוונתם לאדמו"ר מלעלוב בבורו פארק, ראו יעקב יצחק בידרמן (אדמו"ר).
הרב יעקב יצחק בידרמן
הרב **יעקב יצחק בידרמן** (נולד בה' בכסלו תשי"ח, 1957) הוא רב, שליח חב"ד הראשי בווינה, אוסטריה משנת תש"ם (1981), חבר מועצת מרכז רבני אירופה, ופרופסור למחשבת ישראל. הקים מוסדות חינוך יהודיים, בתי כנסת, מרכזים קהילתיים, וכן את האוניברסיטה היישומית "בית ספר לאודר לעסקים" בה הוא מכהן כסגן נשיא.

קורות חיים
----------

### נעוריו ובחרותו

נולד בירושלים לדוד צבי ישראל, בן האדמו"ר רבי משה מרדכי בידרמן מללוב, ולאסתר, בתו של אברהם פרשן, פילנתרופ ידוע מטורונטו קנדה, וחסיד חב"ד. את לימודיו בבית הספר היסודי השלים בתל אביב ולאחר מכן למד עד שנת 1974 בישיבה התיכונית של חסידות חב"ד במונטריאול.

בין השנים 1975–1978 למד בישיבת תומכי תמימים בברינוא שבצרפת ובישיבה שבמרכז חב"ד העולמי בניו יורק, שם הוסמך לרבנות על ידי הרב ישראל יצחק פיקרסקי והרב מרדכי מנטליק. כמו כן קיבל כתב הסמכה לרבנות על ידי אגודת הרבנים דארצות הברית וקנדה. בשנת 1979 נמנה עם קבוצת התלמידים המייסדת של ישיבת "אור אלחנן - חב"ד" בלוס אנג'לס.

### בווינה

בית הספר היהודי בווינה
בשנת תש"ם (1980) נישא לאדלה, בת הרב ישכר דוב הלוי גורביץ, משפיע חב"די, ומי שעמד בראש מוסדות בית רבקה בצרפת. לאחר נישואיו למד בכולל אברכים בשכונת קראון הייטס וכעבור כשנה יצא בהוראה ישירה מהרבי מליובאוויטש לשליחות בווינה.

בשנת 1981 יזם וניהל קייטנות, צהרונים וגני ילדים עבור בני הקהילה היהודית. רשת זו מונה כיום אחד עשר גני ילדים. בשנות ה-80 פעל בידרמן למען יוצאי בוכרה, גאורגיה והקווקז שהיגרו לווינה, ועזר לארגנם כקהילות. בין היתר יזם והוביל את הקמת 'המרכז הספרדי' בעיר אשר בנייתו הסתיימה בשנת 1989. הבניין כולל שני בתי כנסת, אולם אירועים ומועדון נוער. בשנת 1986 ייסד את בית הכנסת החב"די 'היכל מנחם' ברובע התשיעי בווינה, שם כיהן עד שנת 2022 כרב בית הכנסת.

בשנת 1992 הקים את מעונות היום 'עולם חדש' בפארק הפראטר בווינה, על שטח שהוקצה על ידי העירייה ובתרומת מר אלכסנדר כהנה. בין השנים 1984–1994 יסד בית ספר יסודי וחטיבת ביניים. בשנת 2000 נפתח גם בית ספר תיכון. מוסדות אלו רוכזו מאוחר יותר ב'קמפוס לאודר חב"ד', אשר נבנה בתרומת רון לאודר, שגריר ארצות הברית לאוסטריה בשעתו, ובהמשך נשיא הקונגרס היהודי העולמי. הקמפוס שוכן בפארק האוגרטן, בשטח שהוקצה למטרה זו על ידי עיריית ווינה. בהנחת אבן הפינה לקמפוס זה, שנערך בשנת 1999, נכחו נציגי ממשלת אוסטריה וכן ראש ממשלת ישראל דאז, בנימין נתניהו.

בשנת 2006 יזם את הקמת העמותה והמרכז הקהילתי 'בית הלוי-חב"ד' על שם לב לבייב שתרם סכום נכבד לרכישת המבנה. המרכז מכיל בית כנסת, אולם לימודים, תלמוד תורה, ארגון נשים ותנועת נוער, כמו גם אולם אירועים ומאז מכהן כיו"ר העמותה. בשנת 2010 התמנה לסגן נשיא 'קרן לאודר' האחראי לנושאי חינוך.

בשנת 2011 קיבל את הפרס ע"ש מקס פישר מקרן פינקוס על חלוציות בתחום החינוך ליהדות התפוצות.

בשנת 2012 פתח גן ילדים ותלמוד תורה מטעם חב"ד ברובע ה-19 בווינה, ע"ש שרה שלאף. הבניין נרכש בעזרת תרומת בנם, מרטין שלאף. בשנת 2013 יזם את הקמת בית חב"ד ברובע השני בווינה. המקום כולל בית כנסת, מועדון סטודנטים, תוכניות לילדים ומרכז אירוח לתיירים.

בשנת 2018 נוטל חלק בפתיחת בית חב"ד לדוברי רוסית ברובע הראשון בווינה, ובשנת 2021 מוקם בית חב"ד לישראלים ברובע התשיעי בווינה.

בשנת 2022 מזמין בידרמן את הרב חיים פילדסטיל לעמוד בראש ישיבת חב"ד תומכי תמימים הפותחת באותה שנה את שעריה ברובע ה20 בווינה.

בשנת 2023 משיג עבור חב"ד מממשלת אוסטריה תחתית, מתחם חינוכי הכולל מבנים וטירה בעיירה סאס. המקום יועד עבור סמינר למורות ומחנות קיץ וחורף.

הרב בידרמן יזם הוצאה לאור של ספרים וכתבי עת בשפה הגרמנית בנושאי יהדות. הוא מפרסם מאמרים תורניים ומרצה בנושאי יהדות. תחת הנהגתו הגיעו לאוסטריה 24 זוגות נוספים של שליחי חב"ד. כמו"כ נטל חלק בהבאת שליחי חב"ד לערים זלצבורג, מינכן, פרנקפורט ובודפשט.

פעילות אקדמית
-------------

אחד ממבני האוניברסיטה "בית ספר לאודר לעסקים" בווינה אוסטריה, במתחם ארמון הנסיכות לשעבר של המלכה מריה תרזה
בשנת 1985 קיבל תואר דוקטור בפילוסופיה[דרוש מקור] על עבודה בנושא מקורותיו של ברוך שפינוזה בכתבי רבי חסדאי קרשקש ועל המקבילה הפאנאנתאיסטית בספרות הקבלה והחסידות. בשנת 2001 ייסד את ה"אקדמיה להכשרת מורים יהודים" בשיתוף פעולה עם משרד החינוך האוסטרי והישראלי. לאירוע פתיחת הסמינר הגיעו כמאה רבנים מאירופה, שרים מממשלות אוסטריה וישראל, ונשיא הנציבות האירופית רומנו פרודי. בשנת 2002 עוטר בידרמן בתואר פרופסור ונתמנה לרקטור מוסד זה.

בשנת 2003 יזם בידרמן בתמיכת קרן לאודר את "בית ספר לאודר לעסקים" ("Lauder Business School"), המציע לימודי תואר ראשון ותואר שני במנהל עסקים לסטודנטים יהודיים מרחבי העולם בשילוב תוכנית לימודים יהודית. רונלד לאודר הוא הנשיא ובידרמן הוא סגן נשיא האוניברסיטה. הקמפוס נמצא במתחם ארמון הנסיכות לשעבר של המלכה מריה תרזה בווינה, אשר הועמד לרשות המוסד על ידי העירייה.

משפחתו
------

בנו הרב אברהם נשוי לדבורה לאה הוא רב בית כנסת חב"ד ברובע השני בווינה. בנו הרב משה מרדכי נשוי לאסתר פרידא ומלמד בישיבת תומכי תמימים בווינה. בתו מוסיא נשואה לרב מרדכי סגל, מנהל בית חב"ד המרכזי בווינה. בתו מינא נשואה לרב יחיאל מיכל בוטמן, מנהל Judentum-TV וצהרון וקייטנת חב"ד בווינה. בתו נחמה נשואה לרב ישראל וולוסוב מנהל בית הספר לאודר-חב"ד, ותנועת הנוער 'צוותא' בווינה.

קישורים חיצוניים
----------------

* הסיפור מאחורי הצלחתו, של ד"ר ויקטור פרנקל, ריאיון של הרב בידרמן ביוטיוב
* אתר דוד לתרבות יהודית, מאמר בשפה הגרמנית על תורה ודמוקרטיה מאת יעקב בידרמן
* מסרו לאדמו"ר מלעלוב: "הנכד בווינה - פועל גדולות ונפלאות" אתר col, אלול תשס"ו

הערות שוליים
------------

1. ↑  אוסטריה חגגה עם הנשיאים - דיווח באתר "שטורעם".
2. ↑  ראש הממשלה, השליח והרב בסר - דיווח באתר "שטורעם" (אדר, תש"ע).
3. ↑  נחנך מרכז "בית הלוי" בווינה - דיווח באתר "חב"ד און ליין".
4. ↑  מתוך ה"אודות" באתר הרשמי של קרן לאודר.
5. ↑  באתר קרן פינקוס
6. ↑  בית הספר באתר "studienwahl"
7. ↑  נשיא האיחוד האירופי בטקסט הפתיחה - דיווח באתר "חב"ד און ליין".
8. ↑  ראו גם מסר מהרבי, רגע לפני שד"ר ויקטור פראנקל התייאש, באתר בית חב"ד